Gw mau tau Amaedola Sebua dari Amaedola ba Faosatönia. Jelasin dalam bahasa nias

Nifotöi amaedola sebua ma nidunö-dunö, ya'ia da'ö hikaya si fakhai ba wa'auri ma ba gamuata niha, aurifö ba he ngawalö hadia ia zi so ba danö. Hikaya andrö asese göi latötöi ia manö-manö. Hikaya simane da'e arakha fagölö ira nifotöi dongeng, "fabel" ma legenda ba li Indonesia. Börö da'ö ösi gamaedola andre tenga sindruhu alua me föna. Ha si tumbu ma salua ba gera-era niha ia.

So dombua faosatö fonga'euta nidunö-dunö. Sara, nidunö-dunö nifotöi manö-manö ya'ia da'ö tunöŵa ma hikaya sanandrösa ba wa'auri Niha, aurifö ba danö, ma gofu hadia ia zi so ba danö. Dua, manö-manö nifolagu ma nifo'amuata ba wanguma'ö ya'ia.

Ohitö dödö wanutunö ya'ia, ya'ia da'ö ba wangoroma'ö waö-waö wa'auri nitutunö he niha ba he aurifö. Na lahaogö la'osisiö nidunö-dunö andrö dania ba oroma zatulö ba si lö atulö ba zi no alua bakha ba nidunö-dunö si tobali tuho wamaha'ö. Mufahökha si'ai ba dödö zamondrondrongo duho da'ö ena'ö la'aröu'ö ira ba gamuata si lö atulö ma si lö sökhi ba lafalua zi sökhi simane ni'oroma'ö zi samösa niha ma aurifö si tobali famaedo ba nidunö-dunö andrö.

Lagu wanura nidunö-dunö andrö fagölö ira lagu wanura sinura si to'ölö, lö amöböta ba wama'oli ngawua wehede ma ba wamagölösi li ba gi'o ngaroro wehede. Duma-dumania Hikaya Laowömaru, Hikaya Oyo ba Susua, btn.

So lima ngawalö gamaedola sebua ma nifotöi manö-manö:

Manö-manö sanandrösa ba zanu'a'ö ba sombelegö niha (li Indonesia pahlawan), sanutunö wa'abarani ma fa'abatua zi samösa niha. Ba sastra Indonesia manö-manö si mane da'a tefotöi ia saga, ya'ia da'ö hikaya zalua ba niha si no munönö faoma si so ba gera-era zanura ya'ia. Duma-dumania Hikaya Laowömaru, Bua Duho Sabölö Töla, Larumbögia Laru Zoya ba Balö Gaöti.

Manö-manö sanandrösa ba gaurifö ma nifotöi fabel ba li Indonesia. Ösi manö-manö da'a sanandrösa ba wa'auri gaurifö sonekhe ma satua-tua simane niha. Duma-dumania zasese terongo simane Laosi ba Ba'e, Ono Zaŵa Adu, Laosi ba Fa'onekhenia ba Walimosa, Sigi ba Böhö, btn.

Manö-manö si fakhai ba wa'ahöli-höli dödö niha ba ngawalö zalua ba zi fasui. Ba gotalua niha ba wabanuasa ba Danö Niha, hikaya zahöli-höli dödö niha sanandrösa ba zi fasui asese labali'ö dane-dane ba wame'e töi mbanua, ungo nidanö, hili, btn. Duma-dumania simane hikaya Oyo ba Susua, Dure Lambaru, btn.

Manö-manö si fakhai ma si tola mama'igi niha (li Indonesia kisah jenaka). Sito'ölönia, ösi manö-manö simane da'a fakhai ia ba wa'ambö era-era, ambö tödö, ma zui fasili gera-era, fa'atua-tua, ma zui fa'ahulu, fa'abölö ba wangalaini udu, btn.

Manö-manö si fakhai ba wame'e famaedo (li Indonesia perumpamaan). Ösi manö-manö andrö simane famaedo ngawalö hadia ia, famodumaigö, famokhalaigö, si tola tobali famahaö ma duma-duma wa'auri ba niha gulidanö. Duma-dumania hikaya Famolo Nono Zamagö Waullu, Aweda Rairai, Balugu Laso Lölömatua, Böi Töna Tenga Öda, btn.